Jau sun stada uschè nauscha
da Irina Korschunow

Jau hai num Anne. Jau ses en scola sper Carola. Pli baud era ella mia amia. Nus ans scuntravan bunamain mintga suentermezdi, tar ella a chasa ubain tar mai. Il pli gugent giugavan nus teater. Nus avevan ina gronda stgatla cun hardumbel per travestgir, e mintgatant eran nossas mammas qua sco aspectaturas. Ma quai è ussa tut finì, sulettamain pervia da quels tups egliers. E perquai ch’jau sun stada uschè nauscha.
Ils egliers ha Carola survegnì avant duas emnas. Ella na vuleva betg metter si els. Ella ha bragì ed jau hai ditg ch’ella na duaja betg far da tup. 
«Uschè blers carstgauns portan egliers», hai jau ditg. “Quai n’è uss vairamain betg insatge uschè spezial.”
Ma cura che Carola è vegnida a scola cun ils egliers, ha Udo Hoffmann clamà suenter «cobra» ad ella. 
Quel tabalori stgiffus! Carola ha gist puspè bragì e dapi lura era ella tut autra che uschiglio en scola. Ella na discurriva bunamain nagut pli. Ella na s’annunziava era betg pli. Ella seseva là e guardava sin maisa, auter nagut. Sulettamain il suentermezdi da giugar teater era ella mintgatant anc uschè legra sco pli baud. Enfin mardi passà.
Mardi vulevan nus giugar tar mai a chasa «La princessa ed il pastur da portgs». Jau aveva survegnì ina veglia chamischa da notg da mamma, cun culier e mongias a piz. 
«Quai tir jau en sco princessa», hai jau ditg.
«Na jau», ha Carola ditg. «Ti ès stada uschè savens princessa.»
«Na betg dapli che ti», hai jau ditg e tuttenina è Carola vegnida gritta. Quai n’era anc mai capità.
«Ti vuls adina avair raschun», ha ella sbragì sin mai.
Lura hai jau era cumenzà a sbragir.
«Quella chamischa da notg è la mia!» hai jau sbragì.
«Lura gioga suletta cun tia tuppa chamischa da notg! Ti pensas bain che ti possias far tut cun mai!» ha Carola sbragì, e perquai ch’jau hai chattà quai malgist e perquai ch’jau hai vulì dar enavos a Carola hai jau sbragì: «Lura svanescha tuttina, ti cobra.»
Jau sai anc, tge tema ch’jau hai tschiffà, cura che quest pled è vegnì or da mia bucca. Il pli gugent avess jau prendì enavos quel immediat. Dentant ditg è ditg. Carola fixava mai. Ella era tut ruassaivla. Ella ha prendì sias chaussas ed è ida.
Ed ussa na discurra ella betg pli cun mai. Ella guarda sper mai ora, sco sche jau na fiss betg qua.
Jau vuless gugent dir insatge ad ella. «I ma displascha», vuless jau dir. «Jau sun stada uschè nauscha. Jau na vi mai pli far quai. Lain puspè vegnir perina.»
Però sche jau vi discurrer cun Carola, lura sa volva ella e va.